b'\n_START_ARTICLE_\nUinnin maailmanmestaruuskilpailut 2007\n_START_PARAGRAPH_\nUinnin pitk\xc3\xa4n radan maailmanmestaruuskilpailut j\xc3\xa4rjestettiin vuonna 2007 12. kertaa. Kilpailut k\xc3\xa4ytiin Australian Melbournessa 17. maaliskuuta \xe2\x80\x93 1. huhtikuuta. Kilpailujen j\xc3\xa4rjest\xc3\xa4j\xc3\xa4n\xc3\xa4 toimi kansainv\xc3\xa4linen uimaliitto FINA. Kilpailulajeina olivat uinti, avovesiuinti, uimahypyt, taitouinti ja vesipallo._NEWLINE_Kisoissa tehtiin MM-kisahistorian toiseksi eniten maailmanenn\xc3\xa4tyksi\xc3\xa4. Kisojen uintikuningas oli Yhdysvaltojen Michael Phelps (7 kultaa) ja uintikuningatar Australian Lisbeth Lenton (5 kultaa).\n_START_SECTION_\nUinti\n_START_PARAGRAPH_\nRatauinnissa jaettiin 42 kultamitalia ja lajit j\xc3\xa4rjestettiin kilpailujen toisella viikolla. Ratauintien kilpailupaikkana toimi Australian avoimen tennisturnauksen yksi p\xc3\xa4\xc3\xa4areena Rod Laver Arena. Alueelle mahtui 15\xc2\xa0000 katsojaa ja sinne rakennettiin kilpailuja varten v\xc3\xa4liaikainen allas.\n_START_SECTION_\nAvovesiuinti\n_START_PARAGRAPH_\nAvovesiuinnit j\xc3\xa4rjestettiin St Kilda -rannalla.\n_START_SECTION_\nUimahypyt\n_START_PARAGRAPH_\nUimahyppykilpailut j\xc3\xa4rjestettiin Melbourne Sports and Aquatic Centren uimahyppyaltaassa.\n_START_SECTION_\nTaitouinti\n_START_PARAGRAPH_\nTaitouinnissa kilpailtiin henkil\xc3\xb6kohtaisessa (soolo), pari- (duo) sek\xc3\xa4 joukkuekilpailussa. Lajeina olivat tekninen ja vapaaohjelma. Lis\xc3\xa4ksi j\xc3\xa4rjestettiin yhdistetty vapaaohjelma (kombo), jossa kilpailtiin vapaaohjelmassa soolo-, pari- ja joukkuekilpailu. Taitouintitapahtumat j\xc3\xa4rjestettiin Rod Laver Arenalle rakennetussa erillisess\xc3\xa4 altaassa.'